**Zgaibă-cot**

*Constanţa Buzea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Toţi piticii se mirară

Când le-am spus alaltăseară

Că şi libelula zboară.

Mă-ntrebă deodată Zgaibă:

– Libelulele, când zboară,

Au şi roate?

– Cum să aibă?

Zgaibă-cot şi Zgaibă-nas,

Eşti piticul cel mai gras.

Mă gândesc şi mă socot,

Ce te-ai face dumneata,

Dacă ai să fii pilot,

Spune-mi, cum ai pilota?

– Aş slăbi, aş face sport

Şi aş prinde libelule,

Iar când aş avea destule,

Le-aş clădi aeroport.